Lyoni eest mullu vägevat minekut näidanud 24-aastane Fekir lõi liigas 18 väravat ja teenis suviseks MM-iks ka koondisekutse. Nüüd on ta maailmameister, aga klubijalgpalli jätkab ta endiselt Lyonis, sest 58 miljoni euro suurusest üleminekust asja ei saanud, kirjutab Soccernet.ee.

"Jah, ma jään selleks hooajaks Lyoni. Mis ma oma läbikukkunud ülemineku kohta öelda oskan? Kõik on korras ja ma isegi ei mõtle enam sellele. Pean liikuma edasi ja see on ajalugu. Põhjuste osas olen kuulnud erinevaid spekulatsioone, aga absoluutset tõde teab vaid Liverpool," selgitas ta Foot Mercatole.

Inglismaa meedia andmetel oli Fekir Liverpoolis kohal ning kõik oli kokku lepitud. Prantslane oli juba uue klubi särgis ka piltidel poseerinud, ent arstlikus ülevaatuses selgus, et tema põlved ei pruugi pikaaegsele koormusele vastu pidada.